Verslag toon dié selfoonnetwerk troon weer bo uitArgieffoto MyBroadband het Woensdag vir die tweede agtereenvolgende keer die internetdiensverskaffer MTN as die beste selfoonnetwerk in Suid-Afrika aangewys. Dié selfoondiensverskaffer het weer die titel opgeraap nadat Suid-Afrika se gewildste selfoonnetwerke aan meer as 142 000 spoedtoetse onderwerp is – byna 25 000 toetse meer as die vorige verslag. Die spoedtoetse vir die verslag is tussen 1 Januarie en 1 Maart afgelê. Volgens dié toetse het MTN onder meer die vinnigste gemiddelde aflaaispoed van 24,12 megagrepe per sekonde. Vodacom is weer in die tweede plek met ŉ gemiddelde aflaaispoed van 21,62 megagrepe per sekonde en word gevolg deur Cell C met ŉ gemiddelde aflaaispoed van 15,95 megagrepe per sekonde. MTN het in die verslag ŉ totaal van 9,92 uit 10 punte verwerf – 0,6 minder as in die verslag wat verlede jaar saamgestel is. Vodacom (9,01) is weer tweede. Dié keer is Cell C in die derde plek met 6,721 punte (teenoor 6,41 van verlede jaar) en Telkom in die vierde plek met 6,54 (teenoor verlede jaar se 6,72 punte). Die verslag toon MTN se diens is die beste in Gauteng, dan in Durban en word gevolg deur Kaapstad. Oor die algemeen het diensverskaffers in Suid-Afrika ŉ gemiddelde aflaaispoed van 20,03 megagrepe per sekonde en ŉ oplaaispoed van 9,08 megagrepe per sekonde. Vir ŉ meer volledige verslag, besoek MyBroadband.